钦定古今图书集成/明伦汇编/官常典/第537卷 > 宋晟
## 钦定古今图书集成/明伦汇编/官常典/第537卷 > 宋晟

按《明外史》本传：“晟字景阳，定远人。父朝用，兄国兴，并
以总管从渡江，攻集庆。国兴战殁，晟嗣其职。朝用以
天宁翼元帅请老，晟从邓愈克徽州。还袭父官，积功
授建宁卫千户，进都指挥同知，历镇江西大同、陕西。
洪武十二年，坐法降凉州卫指挥使。十七年五月，讨
西番叛酋，至亦集乃路，擒元海道千户也先帖木儿”、
国公吴把都刺赤、平章阿采以下万八千人，以酋长
百五十人送京师。简精锐千，补卒伍，馀悉放遣。召还，
复为都指挥，进右军都督佥事，仍镇凉州。二十四年
充总兵官，与都督刘真讨哈梅里。先是，西域诸国来
朝贡者，多为哈梅里王兀纳失里所遏，或邀杀之。帝
怒，决计征之。其地去肃州千馀里，晟令军中多具粮
糗，倍道疾驰，奄至城下。金鼓声震地，阖城股栗，即日
克之。擒其王子列儿怯帖木儿及伪国公以下三十
馀人，收其部落辎重以归。自是番戎慑服，兵威极西
域矣。明年从蓝玉征罕东，徇阿真川。土酋哈昝等遁
去。师还，调中军都督佥事。二十七年从总兵官周兴
出开原，捕野人。至忽剌江，分三道进。其酋西阳哈遁，
追不及，至甫荅迷旧城，俘人畜而还。明年拜征南右
副将军，讨广西帡幪诸寨苗，擒斩七千馀人。又明年
总羽林八卫兵讨平五开、龙里十三洞。三十一年出
镇开平，从燕王出塞，还城万全诸卫。建文改元，仍镇
甘肃。成祖即位，入朝。擢后军左都督，拜平羌将军，遣
还镇。三年招降把都帖木儿、伦笃儿灰等部落五千
人，获马驼牛羊万六千，封西宁侯，禄千一百石，世指
挥使。晟凡四镇凉州，前后二十馀年，威信著绝域。帝
以晟旧臣，有大将材，专任以边事，所奏请辄报可。御
史劾晟自专，帝曰：“任人不专，则不能成功，况大将统
制一边，宁能尽拘文法？”即敕晟以便宜从事。晟尝请
入朝，报曰：“西北边务，一以委卿，非召命，毋辄来。”寻命
营河西牧地，及图出塞方略。会病卒。